Comunicat de l’alcalde de Burjassot, Rafa García, respecte a la imputació del regidor d’EU, José Blanco
2025-07-24

“L’Ajuntament de Burjassot va tenir coneixement en el dia d’ahir de la detenció del regidor d’EU, José Blanco. A última hora d’ahir molts dels mitjans de comunicació que hui estan ací presents ja apuntaven alguns dels càrrecs dels quals se li acusava i dels quals aquest Ajuntament no tenia coneixement oficial. Al llarg del matí s’han anat coneixent detalls sobre els càrrecs dels quals se li acusava i la seua passada a disposició judicial. Al migdia de hui s’ha fet públic per part del Tribunal Superior de Justícia de la Comunitat Valenciana que es decretava presó provisional eludible amb una fiança de 30.000 euros per al regidor d’EU, imputat per coaccions i assetjament sexual. De manera immediata, l’Ajuntament de Burjassot, a través de l’alcalde, que és qui està facultat per llei per a açò, ha retirat les competències i l’alliberament al regidor José Blanco. Com a govern compromés amb la igualtat de gènere considerem que una persona acusada d’aquests delictes, sempre amb el respecte que hem de tenir a la presumpció d’innocència, no pot tenir responsabilitats de govern ni càrrec públic en aquesta institució. Per açò i perquè no podem tolerar un comportament d’aquest tipus hem procedit a la retirada de les competències i l’alliberament que ostentava aquest regidor. Aquest Ajuntament ha mantingut una postura de prudència, que els hem traslladat a tots vostés quan ens han preguntat al llarg del matí de hui, perquè no teníem coneixement oficial dels càrrecs que se li imputaven. En el moment que hem tingut coneixement de la decisió judicial s’ha procedit a prendre les mesures cautelars però rotundes per apartar a aquest regidor de qualsevol responsabilitat municipal”.